CELEX: 62019TN0210
Language: fi
Date: 2019-04-05 00:00:00
Title: asia T-210/19: Kanne 5.4.2019 — Società Agricola Tenuta di Rimale ym. v. komissio

24.6.2019   
            
            
               FI
            
            
               Euroopan unionin virallinen lehti
            
            
               C 213/48
            
         
      Kanne 5.4.2019 — Società Agricola Tenuta di Rimale ym. v. komissio
      (asia T-210/19)
      (2019/C 213/48)
      Oikeudenkäyntikieli: italia
      
         Asianosaiset
      
      
         Kantajat: Società Agricola Tenuta di Rimale (Fidenza, Italia) ja 9 muuta kantajaa (edustajinaan: asianajajat M. Libertini, A. Scognamiglio ja M. Spolidoro)
      
         Vastaaja: Euroopan komissio
      
         Vaatimukset
      
      Kantajat vaativat, että unionin yleinen tuomioistuin kumoaa kanteen kohteena olevan komission antaman ilmoituksen ja velvoittaa ottamaan uudelleen tutkittavaksi kantajien tekemän kantelun perusteet. Tämän uuden tutkinnan pitäisi perustua eri lähtökohtiin ja asianmukaisempaan tulkintaan maataloustuotteiden yhteisestä markkinajärjestelystä 17.12.2013 annetun Euroopan parlamentin ja neuvoston asetuksen (EU) N:o 1308/2013 (1) 150 artiklasta, asian perusteellisempaan selvittämiseen, jonka avulla kyettäisiin paremmin havaitsemaan niiden perusteluiden asiavirheet ja epäjohdonmukaisuus, joihin Consorzio oli vedonnut vahvistaakseen Parmigiano Reggiano (suojattu alkuperänimitys) -nimisen juuston tarjontaa varten vireille pannussa maidon tarjouspyyntömenettelyssä sovelletut syrjivät ja perusteettomat säännöt.
      
         Oikeudelliset perusteet ja pääasialliset perustelut
      
      Kanteen kohteena on Euroopan komission maatalouden ja maaseudun kehittämisen pääosaston 6.2.2109 päiväämä ilmoitus siitä, että kantajien 5.2.2018 tekemä kantelu jätetään tutkimatta. Kantajat olivat kantelussaan moittineet maa- ja metsätalous- ja elintarvikeministeriön 15.12.2016 antamaa asetusta nro 6762, jolla hyväksyttiin Parmigiano Reggiano -juuston tarjonnan sääntely kolmivuotiskaudeksi 2017–2019 ja saman ministeriön 19.9.2017 antama asetus nro 5320, jolla kolmivuotissuunnitelmaa muutettiin.
      Kantajat vetoavat kanteessaan kolmeen kanneperusteeseen.
      
                  1)
               
               
                  Ensimmäinen kanneperuste, jonka mukaan asetuksen (EU) N:o 1308/2013 150 artiklaa on tulkittu väärin siltä osin kuin kyse on niiden tuottajien määräenemmistön vahvistamisesta, joihin tarjonnan sääntely vaikuttaa.
               
            
                  2)
               
               
                  Toinen kanneperuste, jonka mukaan asetuksen (EU) N:o 1308/2013 150 artiklaa on tulkittu väärin siltä osin kuin kyse on tarpeesta vahvistaa markkinoiden epätasapainoon keskeisesti vaikuttavat seikat sellaisten väliaikaisesti sovellettavien toimenpiteiden toteuttamiseksi, joilla tarjontaa säännellään, ja esittää tälle asianmukaiset perustelut.
               
            
                  3)
               
               
                  Kolmas kanneperuste, jonka mukaan asetuksen (EU) N:o 1308/2013 150 artiklaa on tulkittu väärin siltä osin kuin kyse on tarjonnan sääntelyä koskevien suunnitelmien kiellosta, mikäli nämä ovat syrjiviä.
               
            
         (1)  Maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17.12.2013 annettu Euroopan parlamentin ja neuvoston asetus (EU) N:o 1308/2013 (EUVL 2013, L 347, s. 608).